# Palarong Asyano 1954

II Palarong Asyano|  |
| Punong-abalang lungsod | Maynila, Pilipinas |
| Motto | *Ever Onward* |
| Mga bansang kalahok | 19 |
| Mga atletang kalahok | 970 |
| Disiplina | 76 sa 8 isports |
| Seremonya ng pagbubukas | May 1, 1954 |
| Seremonya ng pagsasara | May 9, 1954 |
| Opisyal na binuksan ni | Ramon Magsaysay Pangulo ng Pilipinas |
| Main venue | Rizal Memorial Stadium |
|

| <  New Delhi 1951 | Tokyo 1958  > |
| --- | --- |

 |

Ang **Palarong Asyano noong 1954** (*1954 Asian Games*) ay ang Pangalawang Palarong Asyano o kilala din sa tawag na *II Asiad*. Ito ay ginanap noong Mayo 1 hanggang Mayo 9 ng taong 1954 sa Lungsod ng Maynila sa bansang Pilipinas.

Iginawad ang pagiging punong-abala ng Palarong Asyano 1954 sa Maynila noong Palarong Olimpiko sa Helsinki sa Pinlandiya noong 1952. Si Antonio de las Alas ang naging tagapangulo ng komiteng nag-organisa ng Palarong Asyano 1954.

## Seremonya ng pagbubukas

Opisyal at pormal na binuksan ang Pangalawang Palarong Asyano ni Presidente Ramon Magsaysay, ang Pangulo ng Pilipinas noong taon na iyon. Ito ay ginanap noong Mayo 1, 1954 sa Rizal Memorial Stadium sa Malate sa Lungsod ng Maynila.

## Mga kalahok

Nilahukan ang Palarong Asyano noong 1954 ng siyam na raan at pitumpo (970) na mga atleta na nagmula sa labingsiyam (19) na mga bansa. Ang mga bansang ito ay kinabibilangan ng Afghanistan, Cambodia, Republikang Bayan ng Tsina, Hong Kong, Indonesia, India, Republikang Islamiko ng Iran, Hapon, Israel, Republika ng Korea, Myanmar, Nepal, Hilagang Borneo, Pakistan, Pilipinas, Singapore, Sri Lanka, Thailand at Vietnam.

## Mga isports na pinaglabanan

May walong isports na pinaglabanan sa Palarong Asyano 1954. Kasama sa mga isports na ito ay ang akwatiks (*aquatics*), atletiks (*athletics*), basketbol (*basketball*), boksing (*boxing*), futbol (*football*), *shooting*, pagbubuhat ng mga pabigat (*weightlifting*), pagbubuno (*wrestling*). Ang *diving* at *swimming* ay kasama sa akwatiks samantalang ang *field* at *track* ay nasa atletiks.

## Mga medalyang napanalunan

Ang bansang Hapon na nakapanalo ng kabuuang siyamnapu't walo (98) na medalya (tatlongpu't walo na gintong medalya, tatlongpu't anim na pilak na medalya at dalawangpu't apat na tansong medalya) ay ang bansang nakakuha ng pinakamaraming medalya sa Pangalawang Palarong Asyano. Ito ay sinundan ng bansang Pilipinas na nakapanalo ng kabuuang apatnapu't lima (45) na medalya (labing apat na gintong medalya, labing apat na pilak na medalya at labing pito na tansong medalya). Sumunod naman ang bansang India na nakapanalo ng kabuuang labing tatlong medalya (apat na gintong medalya, apat na pilak na medalya at limang tansong medalya).

  \*   Punong-abalang bansa (Pilipinas)

Medalyang Napanalunan sa Palarong Asyano 1954 | Ranggo | Bansa | Ginto | Pilak | Tanso | Kabuuan |
| --- | --- | --- | --- | --- | --- |
| 1 |  Japan (JPN) | 38 | 36 | 24 | 98 |
| 2 |  Pilipinas (PHI)\* | 14 | 14 | 17 | 45 |
| 3 |  Pakistan (PAK) | 4 | 5 | 0 | 9 |
| 4 |  India (IND) | 4 | 4 | 5 | 13 |
| 5 |  Republic of China (ROC) | 2 | 4 | 6 | 12 |
| 6 |  Israel (ISR) | 2 | 1 | 1 | 4 |
| 7 |  Myanmar (MYA) | 2 | 0 | 2 | 4 |
| 8 |  South Korea (KOR) | 0 | 6 | 5 | 11 |
| 9 |  Sri Lanka (SRI) | 0 | 1 | 1 | 2 |
| 10 |  Indonesia (INA) | 0 | 0 | 3 | 3 |
| 11 |  Hong Kong (HKG) | 0 | 0 | 1 | 1 |
| 12 |  Afghanistan (AFG) | 0 | 0 | 0 | 0 |
|  Cambodia (CAM) | 0 | 0 | 0 | 0 |
|  Iran (IRI) | 0 | 0 | 0 | 0 |
|  Nepal (NEP) | 0 | 0 | 0 | 0 |
|  North Borneo (NBO) | 0 | 0 | 0 | 0 |
|  Thailand (THA) | 0 | 0 | 0 | 0 |
|  Vietnam (VIE) | 0 | 0 | 0 | 0 |
| Mga kabuuan (18 bansa) | 66 | 71 | 65 | 202 |

## Seremonya ng pagsasara

Ang Pangalawang Palarong Asyano ay opisyal na nagsara noong Mayo 9, 1954.

## Mga sanggunian